钦定古今图书集成/明伦汇编/官常典/第714卷 > 苟辅 冯杰 冯羽 高义 冯苗
## 钦定古今图书集成/明伦汇编/官常典/第714卷 > 苟辅 冯杰 冯羽 高义 冯苗

按《前秦录》：辅，南安人也，为坚。新平太守姚苌率众攻
之，辅度不能守，议欲出降。郡人辽西太守冯杰、芍莲
令冯羽、尚书郎高义、汶山太守冯苗谏曰：“天下丧乱，
忠臣乃见。昔田单守一城而存齐。今秦之所有，犹连
州累镇，郡国百城，奈何遽为叛臣乎？”辅喜曰：“此吾志
也。但恐久而无救，郡人横被无辜，诸君能尔，吾岂顾
生哉！”于是凭城固守。后苌为土山地道，辅亦于内为
之，或战地下，或战山上，苌众死者万有馀人，辅乃诈
降。苌将入，觉之，引退。辅驰出追击，斩获万计。至是粮
尽矢竭，外援不至。苌遣使谓辅曰：“吾方以义取天下，
岂仇忠臣乎！卿但率见众男女还，吾须此城置镇。”辅
以为然，率男女万五千口出城。苌围而坑之，男女无
遗，独冯杰子终得脱，奔长安。《坚》追赠辅等官爵，皆谥
曰《节愍侯》。